SET ปิดลบ 0.03 จุด เหตุนลท.ขายทำกำไร-วิตก”คลัง”หั่นประมาณการศก. หลังโควิดระลอกใหม่รุนแรง
SET ปิดลบ 0.03 จุด เหตุนลท.ขายทำกำไร-วิตก"คลัง"หั่นประมาณการศก. หลังโควิดระลอกใหม่รุนแรง โดยดัชนีปิดตลาดวันนี้ ที่ระดับ 1,580.01 จุด ลดลง 0.03 จุด หรือ 0.00% มูลค่าการซื้อขาย 8.05 หมื่นล้านบาท
21 เม.ย. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,580.01 จุด ลดลง 0.03 จุด หรือ 0.00% มูลค่าการซื้อขาย 8.05 หมื่นล้านบาท
10 หุ้นกดดัชนีวันนี้

ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้แกว่งแคบแต่ก็ยังดูดีกว่าตลาดหุ้นในภูมิภาคเอเชียที่ส่วนใหญ่ปรับลง จากแรงขายทำกำไรหุ้นในกลุ่มเทคโนโลยีหลังจากเล่นเก็งกำไรกันไปมากแล้ว ตลาดหุ้นเกาหลีใต้, ตลาดหุ้นไต้หวัน, ตลาดหุ้นญี่ปุ่น และตลาดหุ้นฮ่องกง ปรับลงมาก และยังมีความกังวลสถานการณ์การแพร่ระบาดไวรัสโควิด-19 ในต่างประเทศด้วย
ส่วนตลาดในยุโรปที่เทรดบ่ายนี้ก็แกว่งบวกเล็กน้อยราว 0.2-0.4% ระหว่างรอผลการประชุมธนาคารกลางยุโรป (ECB) ที่จะมีขึ้นในวันที่ 22 เม.ย.นี้
ขณะที่ตลาดบ้านเราได้แรงหนุนจากบรรยากาศการเก็งกำไรหุ้นรายตัว ทั้งนี้แม้ว่าผลกำไรของกลุ่มแบงก์จะออกมาดี แต่วันนี้ก็เจอ Sell on fact และยังมีปัจจัยเสี่ยงจากกระทรวงคลังอาจปรับลดประมาณการเศรษฐกิจ หลังจากสถานการณ์การแพร่ระบาดไวรัสโควิด-19 ระลอกใหม่รุนแรง และการกระจายวัคซีนยังช้าทำให้การเปิดประเทศมีความไม่แน่นอน และล่าสุดศูนย์วิจัยกสิกรไทยได้ปรับลด GDP ไทยปีนี้ลงมาต่ำกว่าระดับ 2% แล้ว
อย่างไรก็ดี ยังต้องติดตามตัวเลขการส่งออกของไทยวันที่ 23 เม.ย. และการประชุมธนาคารกลางสหรัฐฯ (เฟด) ที่จะมีขึ้นในวันที่ 28 เม.ย.นี้ ซึ่งหากส่งสัญญาณเป็นบวกก็อาจจะทำให้เงินดอลลาร์สหรัฐฯแข็งค่าขึ้น, อัตราผลตอบแทนพันธบัตร (Bond yield) อาจจะสูงขึ้นได้ ซึ่งจะส่งผลให้เงินไหลออกได้
สำหรับแนวโน้มการลงทุนในวันพรุ่งนี้ (22 เม.ย.) นายกิจพณ กล่าวว่า ตลาดฯคงจะแกว่งไซด์เวย์ทั้งในแดนบวก-ลบ โดยให้กรอบการแกว่งไว้ที่ 1,565-1,585 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC  มูลค่าการซื้อขาย   3,347.89 ล้านบาท  ปิดที่ 179.00 บาท เพิ่มขึ้น  4.00 บาท
KBANK   มูลค่าการซื้อขาย   2,979.57 ล้านบาท  ปิดที่ 140.00 บาท ราคาไม่เปลี่ยนแปลง
INTUCH  มูลค่าการซื้อขาย   2,320.13 ล้านบาท  ปิดที่  64.00 บาท เพิ่มขึ้น  0.50 บาท
DELTA   มูลค่าการซื้อขาย   2,297.87 ล้านบาท  ปิดที่ 385.00 บาท ราคาไม่เปลี่ยนแปลง
SCC     มูลค่าการซื้อขาย   2,133.17 ล้านบาท  ปิดที่ 422.00 บาท เพิ่มขึ้น  4.00 บาท
 
ตลาดหุ้นเอเชีย
